EEG-TUTKIMUS, lapset

EEG (elektroenkefalografia) eli aivosähkökäyrä kuvaa aivokuoren sähköistä toimintaa, jota tutkitaan pintamittauksella pään iholta. Se kestää noin 1-1 ½ tuntia.

# TUTKIMUKSEEN VALMISTAUTUMINEN

Lapsilta rekisteröidään aivojen sähköistä toimintaa sekä valveen että unen aikana. On tärkeää, että lapsen **yöuni on selvästi normaalia lyhyempi ja lapsi on väsynyt** tutkimukseen tullessa, **jotta lapsi nukahtaa tutkimuksen aikana.**

Valvotusajat

|  |  |  |
| --- | --- | --- |
| lapsen ikä | 0-2 vuotiaat | 3-17 vuotiaat |
| valvotusohje | hereillä 3 tuntia ennen tutkimusta | tutkimusta edeltävänä iltana nukkumaan **klo 22-01** (ikä huomioiden)  Herätys **klo 05** |

**On erittäin tärkeää, että lapsi ei nukahda matkalla tutkimukseen**.

Tutkimus onnistuu parhaiten, kun lapsi on rauhallinen ja rentoutunut. Lapsi ei saa olla nälkäinen. Kolajuomien, kahvin ja teen juontia tulee välttää ennen tutkimukseen tuloa. Lääkärin määräämät lääkkeet voi ottaa normaalisti. Lapsen hiukset tulee olla puhtaat ja kuivat (ei hiusgeeliä, -lakkaa tai -öljyä). Kasvojen iholla ei saa olla meikkivoidetta eikä puuteria. Kaikilla lapsilla tulee olla saattaja mukana (äiti, isä tai muu tuttu aikuinen). Sisaruksille tulee järjestää hoitopaikka tutkimuksen ajaksi. Imeväisikäiselle ja leikki-ikäiselle on hyvä varata mukaan maito- tai mehupullo, tutti, lempilelu tai uniriepu, mikäli hän on näihin tottunut.

# TUTKIMUKSEN KULKU

EEG-tutkimuksessa lapsen päähän asetetaan Elektrodimyssy, jossa mittauselektrodit ja kontaktiaine ovat valmiina. Päätä rapsutetaan kevyesti tikulla, jotta saadaan hyvä kontakti päänahan ja mittauselektrodien välille. Lisäksi kasvojen alueelle kiinnitetään teipillä muutamia lisäelektrodeja.

Rekisteröinti tapahtuu makuuasennossa. Unen lisäksi rekisteröidään valvetta silmät auki ja suljettuna.

Tarvittaessa lapselle annetaan melatoniinia helpottamaan nukahtamista. Lapsen iän mukaan rekisteröinnin aikana voidaan näyttää vilkkuvaa valoa ja pyytää lasta hengittämään voimakkaasti muutaman minuutin ajan.

Lopuksi päänahka ja hiukset puhdistetaan ja tarvittaessa pestään. Tutkimuksella ei ole jälkivaikutuksia. Tikulla rapsuttelusta voi jäädä ihoon jälkiä, jotka paranevat itsestään.

**Halutessasi lisätietoja tutkimuksesta, voit soittaa puhelin 040 1329746/ Apulaisosastonhoitaja tai Osastonhoitaja 040 1328600**